**Фарғона политехника институти**

Мавзу : **Миллий тикланишдан миллий юксалиш сари**

**(*Ахборот ва мураббийлик соатлари учун мўлжалланган*)**

**Режа:**

1. Эзгу ғояларнинг тарихий илдизлари;
2. Миллий тикланиш йўлидаги машаққатлар;
3. Мустақиллик миллий тикланишнинг асоси;
4. Ўзбекистонни ривожлантиришнинг бешта устувор йўналиши, ҳаракатлар стратегияси – миллий тикланишдан миллий юксалиш сари янги қадам.

Халқимизга хос муҳим фазилатлардан энг муҳими - қадрият сифатиlf ардоқланиб келинаётгани – Эркин, Озод ва мустақил ҳаёт кечиришга интилишдир. Унга эришиш машаққатли кураш, меҳнат қилишни талаб этади. Бу эзгу йўлда тарихий ўтмишда аждодларимиз бошидан не-не оғир кунларни кечирмади. Тинчлик ва фаровонлик йўлида жон олиб жон берди. Курашди. Қон тўкди. Сабр – матонат кўрсатди. Кези келганда сукут сақлади. Босиқлик, вазминлик билан етти улчаб бир кесиб, муносабат белгилади. Мақсад ягона – Инсоний ҳаёт кечириш, эркин меҳнат қилиш, бугун ва келажакни тинчлигини таъминлаб, фаровон ҳаётга эришиб, уни келгуси авлодга мерос қилиб қолдириш. Бу каби эзгу мақсад йўлида Халқимизнинг донишманд – фузолалари, мутафаккирлари ўз диний-ахлоқий таълимотларини яратди.

Бежизга халқимизнинг энг қадимги диний – ахлоқий таълимоти бўлмиш Зардуштийлик, унинг Авесто муқаддас китобида “Эзгу фикр”, “эзгу сўз” ва “эзгу амал”, айнан бизнинг юртимизда пайдо бўлмаган. Ана шу учта олтин қоидага амал қилиш, Инсоннинг эркин ва фаровон ҳаёт кечиришини таъминлаши уқтирилади. Кейинчалик Ислом дини ҳозир бўлгач, диний ҳаёт кечириш орқали маънавий комилликка эришиш, шу билан бирга ҳурфикрлилик, эркинлик, озодлик ва фаровонликка тадбир билан, донишмандлик ила эришиш мумкинлигини ҳам кўрсатиб берди. Умуман халқимиз тарихида барча диний, ахлоқий, фалсафий қадриятлар инсонга муносиб ҳаёт кечиришга даъват қилиш, маънавий юксалиши орқали фаровонликка эришиш мумкинлигини уқтириб туради.

*Тараққиётимизнинг* кейинги тарихий босқичларида араблар истилоси, муғуллар босқини каби қатор босқинчиликлари оқибатида халқимиз оғир тушкун ҳолатда яшашга маҳкум этилди. Озодлик йўлидаги Муқанна ҳаракати, Жалолиддин Мангу Бердининг буюк жасорати халқимизнинг ҳуррият йўлидаги курашида ўчмас из қолдирди. Амир Темурнинг буюк давлатчилик барпо этиш йўлидаги адолатли сиёсати, Турон давлатини ҳар томонлама ривожлантиришга қаратилган, Ренессанс даврини бошлаб берганлиги халқимизни муносиб ҳаёт кечиришини таъминлади. Темурийлар давридан сўнгги вазият хонликлар, амирликлар ўртасидаги тахт талашиш, мансаб учун кураш авж олганлиги миллий тараққиётимизни анчайин орқага суриб юборди. Миллий тарқоқликни авж олдирди. Бундан кейинчалик ўзга сиёсий кучлар устамонлик билан фойдаландилар.

Улуғ мутафаккирларимиз яратиб кетган беқиёс маънавий - маданий ва илмий меросларимизни ҳам сохталиштириш, диний қадриятларимизни бузуб талқин этиш, “дин - бу афюндир”, “сен буюруқни бажарувчи, сен учун ўйловчилар бор,” “қўлда берганга қуш тўймас” қабилидаги сиёсат ва мафкура воситасида жамиятни ҳам инсонни ҳам тутқинликда ушлаб туришга, мустамлакачиликда яшашга маҳкум этилди. Мақсад - халқимизнинг азалий орзуси – эркинлик, озодлик, мустақилликка йўл бермаслик, бунинг учун ёт мафкурани тиқиштириш лозим эди. Сал кам юз йилдан ортиқ давом этган мустамлакачилик сиёсати оқибатида, халқимизга хос бўлган зиёлилик, донишмандлик, яратувчилик, ташаббускорлик каби фазилатлар буғилди. Ҳар қандай миллийлик ўтмиш қолдиғи деб талқин этилди. Бу каби қадриятларга жамият ривожига тўсиқ бўлувчи, эскилик сарқити сифатида, сиёсий – мафкуравий тус берилди**.**

Йигирманчи аср бошларидаги миллий озодлик ҳаракати, жадидчиларнинг маърифатчилик фаолияти миллий ривожланишимизни бир қадар таъминлаган бўлсада, миллий тарқоқлик, халқимизнинг ҳам иқтисодий ҳам маънавий оғир ҳаёт кечириши туфайли миллий зиёлиларимизга, жамиятга нисбатан Сталинчилик қатоғонлик сиёсати авж олдирилди. Аммо миллатимиз, халқимизга хос бўлган муносиб инсоний ҳаёт кечириш истаги, мустақиллик, эркинлик ва фаровонликни юксак қадрият сифатида улуғлаши, ардоқлаши каби фазилатлари сўнмади. Йўқ бўлиб кетмади.

Мазкур қадриятни юзага чиқариш йўлида халқимизнинг буюк донишмандлари, раҳномалари ва йўлбошчиларининг жасорати туфайли, жамиятнинг миллий тикланиш сари интилиши реалликка айлана борди. Жамиятнинг туб ўзгаришида Тарихий шахсларнинг ҳам ўрни ва роли катта бўлади.

Мустақилликни асосчиси – И.А.Каримовнинг сиёсий жасорати, унинг доно сиёсий раҳномалиги туфайли ҳам Мустақилликка эришдик. Шу учун ҳам “Ўзбекистон Республикаси давлат мустақиллигининг асосчиси, Биринчи Президентимиз муҳтарам Ислом Абдуғаниевич Каримовнинг барҳаёт номларини ҳурмат ва эҳтиром билан ёдга оламиз. Мустақиллик туфайли биз дунё ҳамжамиятининг тенг ҳуқуқли аъзоси бўлиб, ёруғ келажагимизни ўз қўлимиз билан бунёд этмоқдамиз.”

(Президент Шавкат Мирзиёевнинг Ўзбекистон Республикаси давлат мустақиллигининг йигирма етти йиллигига бағишланган тантанали маросимдаги нутқи матнидан.)    
 Ўтган истиқлол йиллари давомида мустақилликни мустаҳкамлаш, уни авайлаб асраш, тинчлик ва фаровонликни қадамба-қадам таъминлаб бориш асосий йўлимиз бўлиб келди. Истиқлол арафасида миллий тилимиз – ўзбек тилига давлат тили мақоми берилди. Наврўз умумхалқ байрами сифатида нишонланиши белгиланди. Миллий давлатчилик асослари тикланди, мустаҳкамланди. ***Истиқлолнинг***дастлабки йилларидан эътиборан, маънавий, диний қадриятларимиз тикланди. Дин, Ислом дини “афюн” эмас, балки, нажот ва иймон-эътиқод илми эканлиги барчага аён бўлди. Рамозон ва Қурбон ҳайити нишонланиб келинмоқда. Юзлаб юртдошларимиз Ҳаж сафарига зиёрат қилиш имконига эга бўлди. Юртимизда ўнлаб мачитлар, мадрасалар барпо этилди.

“Тарихий хотирасиз келажак йўқ” ғояси асосида миллий тарихимизнинг уч минг йиллик зарварақларини тиклаш ва ўрганиш асносида, халқимиз, ёшларимиз онги ва қалбида миллий ғурур ва фахр туйғусини қарор топтириш зиёлиларимиз, тарихчи олимларимиз олдига вазифа этиб қўйилди. Миллий тарихимизнинг ғоявий ,мафкуравий асослари тикланди. Миллий ғоямиз: “Озод ва обод, эркин ва фаровон ҳаёт қуриш” барча фуқароларимизни миллий тикланиш сари бирлаштирди.

Баркамол авлод орзусини рўёбга чиқаришга қаратилган – Таълимни янгича асосда ташкил этишнинг бир қатор ҳуқуқий асослар яратилди. Таълим тўғрисидаги қонун, Кадрлар тайёрлаш Миллий дастури қабул қилинди. Мактаблар, лицей ва коллежлар очилди. Олий ўқув юртлари янгича асосда ташкил этилди.

Иқтисодий соҳада мулкчиликнинг ўзини оқлайдиган шаклига йўл очилди. Хусусий мулк “кишини кишига бўри” қилиб қўймайди, балким, бой ва фаровон,чиройли ҳаёт кечириш воситаси эканлиги, бу эса, инсон руҳиятига хос қадрият эканлиги аён бўлди. Истиқлолга эришиш арафасида, оғир моддий – иқтисодий ночор аҳволдан чиқиш учун халқимизга, аҳолига 300 минг гектар ер шахсий томорқа қилиб берилгани таҳсинга сазовор бўлди. Бу Миллий тикланиш йўлидаги дастлабки моддий – иқтисодий чора – тадбир эди. Бу Халқимизнинг келажакка ишончи ортишида муҳим рол ўйнади. Хусусий тадбиркорлик, кичик ва ўрта бизнесга йўл очилди.

***Айниқса****,* халқ турмуш фаровонлигини таъминлашга қаратилган чора тадбирлар кўрилди, давлат дастурлари қабул қилинди. Истиқлолнинг ҳар бир ўтган йили маълум номлар билан аталди. Ҳукуматимиз томонидан Инсон манфаатлари йил, Соғлом она – соғлом бола йили, Ёшлар йили, Кексалар ва қарияларни қадрлаш йили, Тадбиркорликни ривожлантириш ва шифокорлар йили ва ҳ.з.*..* Булардан кўзланган мақсад – барча соҳадаги ислоҳатларни изчил амалга ошириш, бир қатор давлат дастурларини қабул қилиш ва ундаги белгиланган вазифаларни амалга ошириш асосида, миллий манфаатларимизни тиклашга эришиш бўлди. Келажак ёшлар қўлида ғояси илгари сўрилди.

**Жамиятимизнинг 60 % дан** ортиғини Ёшлар бўлганлиги боис, Ёшларга доир давлат сиёсатини амалга ошириш йўлида қонун қабул қилинди. Уларни ҳар томонлама баркамол авлод бўлиб вояга етишларига қаратилган таълим- тарбия, мусиқа муассалари, спорт ва соғломлаштириш масканлари барпо этилди. Ёшларни иш билан таъминлаш мақсадида ҳар йили юзлаб янги иш ўринлари яратилди.

Ҳудудларимиз хавфсизлигини ҳар томонлама таъминланишида барча чора тадбирлар кўрилди. 1992 йил 14-январда Миллий армиямизга асос солинди. Истиқлолнинг илк кунларидан Миллий хавфсизлик тизими ташкил этилди. Ташқи сиёсатда, халқаро муносабатларда барча давлатлар билан ҳар томонлама, ўзаро манфаатли муносабатлар йўлга қўйилди. Жаҳон ҳамжамияти сари интеграциялашиб боришимизда, халқаро талабларга ва тамойилларга сўзсиз амал қилинди. Тинчликпарвар ташқи сиёсат олиб борилди. Юртимиз ядро полигонларидан ҳоли ҳудуд деб эълон қилинди.

Мустақиллик миллий тикланишнинг асоси, азалий қадрияти сифатида, мана 28 йилдирки халқимизнинг эзгу истакларини, орзу – умидларини, муносиб ҳаёт кечириш имкониятларини юзага чиқариб келмоқда. “Истиқлол йилларида эришган ютуқларимизга таяниб,  миллий тикланишдан – миллий юксалиш сари дадил қадам қўймоқдамиз.”

**(Президент Шавкат Мирзиёевнинг Ўзбекистон Республикаси давлат мустақиллигининг йигирма етти йиллигига бағишланган тантанали маросимдаги нутқи матнидан.)**

Президентимиз Ш.Мирзиёев раҳномалигида, мехнатсевар халқимизнинг фидокорона мехнати билан, дунё аҳлига “чўлда ҳам гиёҳ ундира олиши мумкин эканлигини” яна бир бор исботлаб бермоқда. Ҳукуматимиз томонидан ўзликни англашга, миллий манфаатларимизга жавоб берадиган халқчил адолатли ислоҳатлар давом эттирилмоқда. Тарихан қисқа 28 йил давомида халқимиз миллий ўзлигини англаш машаққатларини енгиб, юксалиш сари дадил қадам ташлаб келмоқда.Ўзбекистон том маънода дунё ҳамжамиятида ўз ўрнига эга бўлиш учун интилиб келди.

Миллий тикланиш йўлида бошланган барча ислоҳатлар жараёнида гоҳида олдинга интилиш, гоҳида мураккаб ҳолатларга дуч келдик. Халқимизнинг онги ва дунёқараши билан жамият тақоза этаётган янгича ишлаш ва муносабат кўрсатиш талаблари ўртасида номувофиқлик ҳолатлари ҳам кўзга ташланди. Бу табиий ижтимоий ҳолат ҳамдир. Зеро мустақилликнинг янгича талаблари ҳам бўлади. Уни англаш, онги, тафаккуридан ўтказиш ҳам ўзоқ вақт талаб этадиган ҳодисадир. Бу эса, ҳуқуқий демократик давлат, эркин фуқаролик жамиятини қуриш талабларидан келиб чиқувчи, бир қатор мураккаб вазифаларнинг амалга ошуви билан боғлиқдир.

**2017 йил,** 7-февралда Президентимиз Ш.М.Мирзиёев ташаббуси билан 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ишлаб чиқилди. Стратегия – бу ислоҳатларни амалга оширишнинг аниқ мўлжалланган янги ҳаракат дастуридир. Ҳаракатлар стратегияси жамиятнинг барча соҳасида бошланган ислоҳатларни тезлаштирмоқда, уни жўнбушга келтирмоқда. Одамларда келажакка нисбатан ишончни янада кучайтирди. Улар турмуш тарзига кўтаринки рўҳ олиб кирмоқда*.* Буюк келажакни яратиш бугундан бошланади. Бу учун кишилар бугун яхши яшашлари зарур. Ҳаракатлар стратегиясида белгиланган вазифалар айнан ана шундай заруратни юзага чиқаришга қаратилгани билан ҳам қадрлидир.

Миллий тикланишдан миллий юксалиш сари ғоясини, ривожланишнинг бешта устувор йўналиши – Ҳаракатлар стратегияси реалликка айлантиради. Чунки, шу асосдаги ислоҳатлар одамларни очиқлик, ошкоралик, шаффофлик муҳитида яшаш ва ишлашга ҳам даъват этмоқда. Бундай ҳалқчил муҳитда яшашга интилиш эса, халқимизни ҳар томонлама мукаммал, фаровон турмуш кечиришни таъминлайди. Дарҳақиқат, Ҳаракатлар стратегияси тараққиётнинг янги босқичини бошлаб берди. Ҳаракатлар стратегияси Ўзбекистонда ҳуқуқий демократик давлатни барпо этиш йўлини ҳар томонлама асослаб берадиган, давлатимизни дунёда ривожланган давлатлар қаторига чиқишини таъминлаб берадиган ноёб хужжат ҳисобланади.

2019 йил нашрдан чиққан Миллий тикланишдан миллий юксалиш сари китобида Ҳаракатлар стратегияси асосида Ватанимиз тақдири ва келажаги учун ана шу улкан аҳамиятга молик ўзгаришлар жараёнининг мазмун моҳияти, жамият ҳаётида амалга оширилаётган ислоҳатларнинг моҳияти Президентимиз Шавкат Мирзиёевнинг пурмаъно фикрлари орқали ёрқин ифода этилган. Унда Президент Ш.М.Мирзиёевнинг асарлари ва маърузаларидан олинган фикрлар жой олган.

**Китобдан** жой олган ўттиздан ортиқ масалаларга – жамиятимизнинг ижтимоий, молиявий ва иқтисодий, экологик, ҳуқуқий ва қонунчилик, маънавий – маданий, ташқи сиёсат, тарбиявий каби соҳаларига, шу билан бирга Ёшлар, хотин-қизлар, нуроний кексалар ҳаёти ва манфаатларига қаратилган пурмаъно фикр-мулоҳазалари, бугунги халқимизни ислоҳатларнинг ижодкори ва ижрочиси сифатида, миллий ривожланиш сари етакловчи илмий, ғоявий, сиёсий, маънавий ва мафкуравий маёқ бўлиб хизмат қилади. Ўзбекистон Президенти жонажон Ватанимизни янада обод, халқимизни бахтли – саодатли қилишдек муқаддас ва залворли кенг вазифаларни бажариш, миллий тикланишдан миллий юксалишга ва жадал тараққиётга эришиш имкониятини берувчи ислоҳатларни амалга оширишда мамлакатимизнинг жонкуяр лидери сифатида жонбозлик кўрсатмоқда. Миллий юксалишга эришмоқ учун Юртбошимиз таъкидлаганларидек: “Билимли авлод буюк келажакнинг, тадбиркор халқ фаровон ҳаётнинг, дўстона ҳамкорлик эса, тараққиётнинг кафолатидир.”

(Миллий тикланишдан миллий юксалиш сари китобидан олинди.5-бет) Дарҳақиқат,қисқа давр ичида юртимиз ўзгариб кетди.

2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси, шунингдек, “Фаол инвестициялар ва ижтимоий ривожланиш йили” давлат дастури, “Обод қишлоқ”, “Обод маҳалла”, “Ҳар бир оила – тадбиркор”, “Ёшлар – келажагимиз”, “Беш муҳим ташаббус” каби муҳим дастур ва режалар доирасида олиб борилаётган туб ислоҳотларнинг маъно-мазмуни ва руҳи мужассам этилишига алоҳида эътибор қаратилади.

Бугунги кунда юртимизда тинчлик ва барқарорликни мустаҳкамлаш, инсон ҳуқуқлари, эркинликлари ва манфаатларини таъминлаш, Ватанимизни ҳар томонлама тараққий эттириш, унинг халқаро майдондаги обрў-эътиборини юксалтириш борасида кенг кўламли ислоҳотлар амалга оширилмоқда.

Ватанимиз мустақилликка эришгандан кейин ўтган ҳар бир кунимиз халқимизнинг фидокорона меҳнати, бунёдкорлик салоҳиятининг яна бир амалий намоёни, эркин, озод ва фаровон ҳаётимиз, ғурур-ифтихоримиз тимсоли сифатида янги тарихимиз солномасига том маънода ёрқин саҳифа бўлиб кирмоқда.

Бугунги шаҳар ва қишлоқларимизнинг қиёфаси тубдан ўзгармоқда. “Обод қишлоқ”, “Обод маҳалла” лойиҳалари асосида олиб борилаётган ишлар “Инсон манфаатлари барча нарсадан устун” тамойилига амал қилинган ҳолда аҳолига янада қулайлик яратиш, турмуш шароитини яхшилаш мақсадида олиб борилаётгани таҳсинга лойиқ.Бу дастур йўлида 4 триллион сўмдан зиёд маблағ ажратиш кўзда тутилган. Ҳатто, энг чекка қишлоқларда ҳам бунёд этилаётган замонавий уй-жойлар, ишлаб чиқариш корхоналари, маиший хизмат кўрсатиш шахобчалари, таълим муассасалари, спорт иншоотлари, маҳалла гузарлари кишига завқу шавқ улашади. Бутун мамлакатимизни қамраб олган мазкур дастурлар доирасида 416 та қишлоқ ва 105 та маҳаллада қурилиш ва ободонлаштириш ишлари жадал давом этмоқда. Буларнинг барчаси жонажон Ўзбекистонимизнинг янги, обод қиёфасини яратиш, халқимиз фаровонлигини оширишга хизмат қилмоқда.    
 Аҳолимизнинг замонавий уй-жойга бўлган талаб ва эҳтиёжларини таъминлаш мақсадида жорий йилда 13 минг 900 дан зиёд оилага мўлжалланган 335 та кўп қаватли турар жой фойдаланишга топширилди.

Ана шу йўналишдаги ишлар қишлоқ жойларда ҳам янгиланган лойиҳалар асосида олиб борилмоқда. Ҳозирги кунга қадар қишлоқларда 40 мингта оила янги хонадонларга кўчиб кирди.   
 Бу борада биз илгари етарлича эътибор бермаган муҳим масала – яъни, кам таъминланган, ногиронлиги бўлган инсонларга алоҳида ғамхўрлик кўрсатилмоқда. Бунинг тасдиғини ўтган 2 йилда 1000 нафардан ортиқ шу тоифага мансуб инсонлар уй-жой билан таъминлангани мисолида кўриш мумкин. **Аҳоли бандлигини таъминлаш, ҳар бир оилада тадбиркорлик муҳитини яратиш** бўйича зарур чора-тадбирлар кўрилмоқда.   
 Кейинги икки йилда мамлакатимиз бўйича 700 мингдан ортиқ юртдошларимиз иш билан таъминлангани, тижорат банклари томонидан тадбиркорларга 25 триллион сўм миқдорида кредит маблағлари ажратилгани ана шундай саъй – ҳаракатлар натижасидир.Сўнгги охирги йилларда бу кўрсатгич янада юксалди.  
 Мамлакатимизда оилани, оналик ва болаликни муҳофаза қилишга алоҳида эътибор қаратилмоқда. Замонавий тиббиёт муассасалари қурилиб, энг сўнгги жиҳозлар билан жиҳозланаяпти. Шифокорларимиз энг ривожланган давлатларда малака ошириб қайтишмоқда.

Юрт тақдирини билимли, ҳар жабҳада етук фарзандлар белгилаб бериши ҳар биримизга сир эмас. Уларга таълим тарбия берувчи инсонлар меҳнати эса қадрланмоқда, эъзозланмоқда.  Биз мамлакатимизда қандай дастур ва режалар қабул қилсак, уларнинг барчасида умидимиз, келажагимиз бўлган  **ёшларимиз манфаатларини** алоҳида ҳисобга олмоқдамиз.   
 Бу ҳақда сўз юритганда, мамлакатимизда янги олий ўқув юртлари, хориждаги нуфузли университетларнинг филиаллари ташкил этилаётгани, қабул квоталари оширилгани, кўпгина йўналишлар бўйича сиртқи бўлимлар очилганини алоҳида қайд этиш лозим.   
 Айни вақтда буюк алломаларимиз номидаги махсус мактаблар, ҳудудларимизда атоқли адибларимиз номидаги ижод мактаблари иш бошлагани, ёшларимиз ўртасида турли танлов ва фестиваллар, спорт мусобақалари мунтазам ўтказиб келинаётгани уларнинг илмий ва ижодий камолотида катта роль ўйнамоқда.   
 Жамиятимизда  **“Қонун ва адолат – устувор”, “Жиноятга жазо муқаррар”** деган муҳим принципларни таъминлаш, суд, прокуратура, ички ишлар органлари, адвокатура тизими фаолиятини такомиллаштириш, уларни том маънода инсон ҳуқуқ ва манфаатлари ҳимоячисига айлантириш бўйича ҳам салмоқли ишлар қилинмоқда.    
 Ана шундай ўзгаришлар туфайли биз йиллар давомида деярли унутиб қўйган тартиб-интизом, қонун-қоида, одамларнинг ҳақли талаблари билан ҳисоблашиш каби энг муҳим тамойиллар ҳаётимизда тобора чуқур ўрин эгалламоқда.

“Бугун бир фикрни тўла ишонч билан айтиш мумкин:  бутун жамиятимизни қамраб олаётган ана шундай эзгу ишларимиз туфайли ҳаётимизда файзу барака, миллатлараро дўстлик ва меҳр - оқибат туйғулари кучайиб бормоқда.   
  
Энг муҳими, мамлакатимизни янада тараққий эттириш йўлида олиб бораётган ички ва ташқи сиёсатимиз эл-юртимиз томонидан қўллаб-қувватланмоқда.   
 Халқимизнинг розилиги – бизнинг, биринчи навбатда, Президент сифатида менинг, барча бўғиндаги раҳбар ва мутасаддилар, депутат ва сенаторлар, бутун давлат идораларининг фаолиятига берилган энг олий ва энг адолатли баҳодир. Агар халқимиз биздан рози бўлса, Яратган ҳам албатта рози бўлади. Бу ҳақиқатни ҳеч ким ҳеч қачон унутмаслиги зарур”. деган эди Ш.Мирзиёев. 

*(Президент Шавкат Мирзиёевнинг Ўзбекистон Республикаси давлат мустақиллигининг йигирма етти йиллигига бағишланган тантанали маросимдаги нутқи матнидан.)*